**2/26/2015**

**Nr 2015/1**

**Norsk PENs Nyhetsbrev nr 1/2015**  
  
**Norsk PEN ønsker Ingeborg Kværne velkommen som ny fribykoordinator**  
Norsk PEN har ansatt **Ingeborg Kværne**i stillingen som fribykoordinator i Norsk PEN etter **Hege Newth Nouri,**som overtar stillingen som generalsekretær 4. mai.  Ingeborg Kværne er cand. philol fra UiO med hovedfag musikkvitenskap.  Som en del av utdannelsen gjennomførte hun også studier i antropologi og sosiologi ved Victoria University of Wellington, New Zealand.  Hun kommer fra stillingen som seniorrådgiver i Norsk kulturråd, en arbeidsplass hun har hatt siden 2004.  
  
Kværne har bred kjennskap til det litterære landskapet, skribentorganisasjoner, formidlingsorganisasjoner og støttespillere. Hun kjenner  embetsverk og byråkrati, støtteordninger og spørsmål relatert til ytringsfrihet og Norsk PENs arbeidsfelt. Gjennom arbeid med nyankomne flyktninger og asylsøkere har hun erfaring med mennesker som har vært gjennom store lidelser og traumer. Fra et aktivt engasjement for Amnesty har hun inngående kjennskap til menneske-rettighetsbrudd verden over.  Kværne ble innstilt som nr. 1 blant 97 søkere til stillingen.  Hun tiltrer 4. mai.  Norsk PENs styre og administrasjon ønsker Ingeborg Kværne hjertlig velkommen som ny medarbeider.  
  
**Vinteren og vårens møter på Litteraturhuset i Oslo**  
Norsk PEN har gjennomført  tre interessante og godt besøkte seminar så langt i år: 22. januar i forbindelse med **Jahn Otto Johansens** nye bok om folkemordet på armenerne, 5. februar med fokus på Irak og Syria med bl.a. fribyforfatterne **Nawzat Shamdin**og **Basim Mardan**og 19. februar en presentasjon av «Dagbok fra Guantanamo» med bokas amerikanske redaktør, **Larry Siems.**Søndag 8. mars inviterer vi, ism. PLAN-Norge, til et ettermiddagsforedrag om barne-ekteskap med den tyrkiske forfatteren **Canan Arin**.  Senere i mars skal vi, på initiativ fra vårt medlem **Lars Gule**som også vil være deltager, se nærmere på redaksjonelt ansvar og moderering av avisenes fora for internett-debatter.   I panelet: **Hilde Sandvik, Sven Egil Omdal**og **Martine Aurdal.**Dato for vårt årsmøteseminar 21.04 sammenfaller med 100-årsmarkeringen for folkemordet på armenerne.  Norsk PEN vil delta på en global lesekampanje der de samme tekster av armenske forfattere blir lest opp i Litteraturhus over hele verden.  Vi har også invitert den tyrkiske forleggeren, nå fribyforfatter i Sverige, **Ragip Zarakolu,**til å holde et foredrag.   Mer informasjon vil foreligge på www.norskpen.no  
  
**Vi er Charlie**  
Norsk PEN var medarrangør, sammen med Fritt Ord og Litteraturhuset, for en større markering i Wergelandsalen på Litteraturhuset etter attentatene i Paris 7. januar.  Vår fribytegner, **Fadi Abbou Hassan**, talte og viste sine karrikaturer og styreleder **William Nygaard**holdt en av åpningstalene.  Hans appell ligger på våre hjemmesider under nyhetssaken om møtet, nederst på åpningssiden.  
    Norsk PENs ledelse, styreleder Nygaard, nestleder **Elisabeth Eide**og styremedlem **Ann-Magrit Austenå**, var aktive som kommentatorer og debattanter i mediene i kjølvannet av Paris-tragedien.  
  
**Norsk PEN i Myanmar og Hviterussland**  
Norsk PENs styremedlem, forfatteren **Arne Svingen**, deltok i januar på en litteraturfestival i Yangon, Myanmar, den første, internasjonale literaturfestivalen der etter regimeskiftet.  Hans  omfattende og interessante rapport fra reisen ligger på vår hjemmeside: http://www.norskpen.no/ArticleDetails/tabid/64/ArticleID/1871/Hva-skjer-i-Myanmar.aspx  
    I midten av februar deltok styreleder **William Nygaard** sammen med forfatteren **Erling Kittelsen**, på en poesifestival i Minsk, Hviterussland.  Nygaard har skrevet en kronikk om besøket og den kan leses her: http://www.norskpen.no/ArticleDetails/tabid/64/ArticleID/1888/William-Nygaard-Hviterussland-et-fortjent-rykte.aspx  
  
**Fribynytt**  
Fribytegnerne **Fadi Abou Hassan, Arifur Rahman** og **Abduallahi Muhiaddin** var umiddelbart på banen etter nedslaktingen av medarbeiderne i Charlie Hebdo og støttet sine kolleger gjennom tegninger og ord. Utstillingen ‘Hurra for ytringsfriheten’ i regi av Avistegnernes Hus har blitt vist på Sølvberget i Stavanger (styremedlem **Ann-Magrit Austenå** åpnet utstillingen) og på Høgskolen i Oslo og Akershus (nestleder **Elisabeth Eide** åpnet utstillingen), tegnerne deltok også på en karikaturutstilling i Drammen som ble åpnet 27. februar.   
13. januar introduserte fribyen Lillehammer byen for sine nye fribyforfatter **Nama Jafari** fra Iran. Jafari er poet og blogger. Fribykoordinator hadde en samtale med ham og **Soudabeh Alishahi**, styremedlem i Norsk PEN, om ytringsfrihetens kår i kjølvannet av den grønne revolusjonen i Iran.   
Fribyantologien Instruks i å skrive horedikt er kjøpt inn av Kulturrådet, og vil dermed bli tilgjengelig i alle landets folkebibliotek.   
I desember ankom **Abazar Hamid** Harstad som den første fribymusikeren i Norge. Hamid er en singer/songwriter fra Sudan som spiller musikk inspirert av roots, reggae og afro-latinsk musikk.   
Norsk PEN samarbeidet med Det flerspråklige bibliotek i feiringen av den internasjonale morsmåldagen 20. februar med et større arrangement på Litteraturhuset. **Mahsa Nikan, Sahar Bayati** og **Arifur Rahman** deltok i programmet. Som et ledd i feiringen av morsmålsdagen samtalte fribykoordinatoren med Nikan, Bayati og **Asieh Amini** om språkets betydning og litteraturens og ytringsfrihetens kår i Iran den 21. februar på Deichmanske bibliotek.  
 **Felles nordisk PEN-uttalelse etter attentatene i København**  
Følgende felles uttalelse fra de nordiske PEN-sentrene ble publisert søndag 15. februar:  
Angrepet lørdag på debattmøtet møtet i København, hvor folk kom sammen for å diskutere grensen mellom ytringsfrihet og blasfemi, og de påfølgende skuddene mot byens synagoge, er en skremmende påminnelse om at åpne samfunn i de nordeuropeiske landene også får en av sine kjerneverdier truet: Fri utveksling av ideer i et sekulært samfunn. Disse grusomme forsøk på undertrykkelse, med tap av menneskeliv som konsekvens, kan bare beklages og fordømmes på det sterkeste.  
  
At hendelsene finner sted på 25-årsdagen for Iran's fatwa mot den britisk-indiske forfatteren Salman Rushdie, understreker at ytringsfriheten er universell og tverrkulturell. I dag truer sensur og vold forfattere, billedkunstnere og tegneserieskapere, i alt for mange samfunn. De nordiske PEN sentrene vil fortsette å kjempe for sine rettigheter til å uttrykke seg uten å bli forfulgt, både hjemme og i utlandet.  
  
De nordiske landene har en lang historie som respekterer ytringsfriheten og oppmuntrer til skarp samfunnskritikk i alle medier. Nylig ble Danmark nevnt som et av de frieste land i verden i en internasjonal undersøkelse. Vi vil ikke tillate at intolerante krefter ødelegger dette med sine rå taktikk.  
  
Dansk PEN,  Norsk PEN, PEN á Íslandi, Suomen PEN, Svenska PEN   
  
**Årets medlemskontingent – NB! Nye rutiner**  
Ifm. innkreving av årets medlemskontingent har vi etablert nye og enklere rutiner.   Kontingentkrav vil nå bli sendt elektronisk fra vår regnskapsfører **Helle Rosenvinge**, som da vil stå som avsender av eposten.  En mer omfattende orientering vil bli sendt alle medlemmer på epost før kontingentkravet sendes ut.  Vi håper de nye rutinene vil fungere godt for alle medlemmer, da det vil bli både tids- og kostnadsbesparende for administrasjonen.  
  
**Norsk PENs videre arbeid med Tyrkia**  
Norsk PEN vil følge opp sitt Tyrkia-engasjement også i 2015.  I januar var påtroppende og avtroppende generalsekretærer i Istanbul og overvar utspørringen av Tyrkia i den såkallte UPR-prosessen.  På et stormøte traff de en rekke organisasjoner innnenfor MR, kunst og ytringsfrihet som vil kunne utgjøre interessante, nye samarbeidspartnere.  I slutten av mars vil det også foreligge en tyrkiskspråklig versjon av PEN-rapporten som ble publisert i november.  Styret og administrasjonen arbeider sammen med vår Tyrkia-ekspert **Eugene Schoulgin**, og med PEN International,  for å planlegge nye møter og tiltak, muligens også et såkallt «side-event» om ytringsfrihetssituasjonen i Tyrkia ifm. FNs MR-råds vårsesjon i Geneve.   
  
**Støtt Norsk PEN med en støttekonto i Cultura Bank**  
Norsk PEN har fått en avtale om opprettelse av støttekonto i vår bankforbindelse, Cultura Bank.  Her er bankens egen omtale av denne ordningen i siste nummer av medlemsbladet Pengevirke:  
  
I mange land blir skribenter, journalister og forleggere trakassert, forfulgt, overvåket og fengslet for å si sin mening. Norsk PEN ønsker å motkjempe dette, og med en støttekonto i Cultura Bank kan du støtte organisasjonen. Slik fungerer kontoen:  
• Du oppretter er PEN-konto på bankens nettsider eller i våre lokaler.  
• Du får en årlig rente på kontoen slik som på en vanlig sparekonto.  
• Norsk PEN mottar et årlig bidrag som tilsvarer 1,5 % av innestående på kontoen.  
  
Norsk PEN oppfordrer medlemmer og kolleger i andre organisasjoner til å vurdere Cultura Bank som fast bankforbindelse.  
  
**Nye medlemmer**  
Fribyforfatter **Sahar Bayati**, fribyforfatter **Jahangir Akash**, skribent og forfatter **Andrew P. Kroglund**, dokumentarfilmprodusent **Ingvil Giske**, filmprodusent/regissør **Jan Dalchow**, journalist og forfatter **Torborg Igland**, journalist **Bente Bjørndal**, journalist **Ingeborg Senneset**, fribyforfatter**Haile Bizen Abraha**, pensjonist, tidl. NORAD-medarbeider **Eli Kofoed Sletten**, journalist **Nazneen Khan-Østrem**, lektor og ordfører i Kragerø **Kåre Preben Hegland**, poet **Elin Sverdrup-Thygesen**, forfatter og medarbeider i Norsk kulturråd, **Arne Vestbø**, samfunnsøkonom **Marcus Gjems Theje**og student **Afshin Ismaeli.**